“เฮียฮ้อ” เก็บ GIFT เฉียด 63% ขึ้นถือหุ้นใหญ่เบอร์ 1 ควบ “ซีอีโอ” ลั่นกลองลุยนิวเอสเคิร์ฟ
“กลุ่มเฮียฮ้อ” หรือ “สุรชัย เชษฐโชติศักดิ์” ขึ้นแท่นผู้ถือหุ้นใหญ่ GIFT ในสัดส่วน 62.5% หลังซื้อบิ๊กล็อตจาก UKEM เสร็จสิ้น พร้อมนั่งเก้าอี้ประธานเจ้าหน้าที่บริหารและกรรมการบริษัท ประกาศลุยธุรกิจหลากหลาย สร้าง New S-Curve ใหม่
“สุรชัย” หรือ “เฮียฮ้อ” ขึ้นแท่นผู้ถือหุ้นใหญ่ GIFT ด้วยสัดส่วน 62.5% หลังซื้อหุ้นจาก UKEM เสร็จสมบูรณ์ พร้อมประกาศลุยสร้าง New S-Curve ใหม่
8 มี.ค. 2566

บริษัท แกรททิทูด อินฟินิท จำกัด ( มหาชน) หรือ GIFT เปิดเผยสารสนเทศผ่านตลาดหลักทรัพย์แห่งประเทศไทย เกี่ยวกับการเปลี่ยนแปลงโครงสร้างผู้ถือหุ้นใหญ่ โดยการแต่งตั้งประธานเจ้าหน้าที่บริหาร รวมทั้งการเปลี่ยนแปลงสำนักงานใหญ่ และการเรียกประชุมสามัญผู้ถือหุ้น AGM นั้น
ทั้งนี้กลุ่มนายสุรชัย ซึ่งประกอบด้วย นายสุรชัย เชษฐโชติศักดิ์ หรือ “เฮียฮ้อ”, นายเชษฐ เชษฐโชติศักดิ์ และนายโชติ เชษฐโชติศักดิ์ ได้เข้าทำธุรกรรมการซื้อหุ้นของ GIFT เสร็จสมบูรณ์แล้ว โดยผ่านการซื้อหุ้น Big lot จากกลุ่มผู้ถือหุ้นเดิม บริษัท ยูเนี่ยน ปิโตรเคมีคอล จำกัด (มหาชน) หรือ UKEM จำนวน 206,596,466 หุ้น คิดเป็นสัดส่วน 62.5% ของจำนวนหุ้นทั้งหมดของ GIFT รวมมูลค่าทั้งหมด 340,884,169 บาท
โดยการทำธุรกรรมดังกล่าวจึงส่งผลให้กลุ่มนายสุรชัย เป็นผู้มีอำนาจควบคุมธุรกิจของ GIFT และได้รับความไว้วางใจจากที่ประชุมคณะกรรมการบริษัทให้นายสุรชัย เข้าดำรงตำแหน่งประธานเจ้าหน้าที่บริหาร (CEO) และกรรมการบริษัท
สำหรับนายสุรชัย เชษฐโชติศักดิ์ ในฐานะผู้ถือหุ้นใหญ่ หลังได้เข้าทำรายการซื้อหุ้นเสร็จสมบูรณ์ ได้แสดงวิสัยทัศน์ในการประชุมร่วมกับผู้ถือหุ้นใหญ่รายอื่นๆ ของ GIFT ว่า มีความตั้งใจ มุ่งมั่น และมีความพร้อม โดยมองเห็นโอกาสทางธุรกิจมากมายที่จะเข้ามาฟื้นฟูกิจการ และ Turn Around ให้ GIFT กลับมาเติบโตอย่างแข็งแรง  ซึ่งครั้งนี้จะมุ่งสู่การเปลี่ยนแปลงธุรกิจของ GIFT จากการขับเคลื่อนธุรกิจใหม่ อาทิ ธุรกิจ Food &amp; Beverage ธุรกิจ Data Solutions และธุรกิจ Hospitality รวมถึงธุรกิจ Healthcare &amp; Wellness ซึ่งเป็นธุรกิจที่ครอบครัวเชษฐโชติศักดิ์มีประสบการณ์ในการบริหารงานมาอย่างยาวนาน และพร้อมนำคณะผู้บริหารชุดใหม่ซึ่งมีประสบการณ์และศักยภาพสูงเข้ามาร่วมดำเนินงานผ่านกลยุทธ์ใหม่ๆ เพื่อร่วมกันสร้างมูลค่าของผู้ถือหุ้นให้เติบโตอย่างยั่งยืนในอนาคต และก้าวสู่การเป็นบริษัทชั้นนำในตลาดหลักทรัพย์ฯ ต่อไป